ASPS เล็งปรับลดประมาณกำไรบจ.ปีนี้ หลังหั่น GDP-สถานการณ์โควิดยังเสี่ยง
ASPS เล็งปรับลดประมาณกำไรบจ.ปีนี้ หลังหั่น GDP-สถานการณ์โควิดยังเสี่ยง จึงต้องระมัดระวังการลงทุนค่อนข้างมาก
ASPS เล็งปรับลดประมาณกำไรบจ.ปีนี้ หลังหั่น GDP-สถานการณ์โควิดยังเสี่ยง จึงต้องระมัดระวังการลงทุนค่อนข้างมาก
10 ส.ค. 2564

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บริษัทหลักทรัพย์ เอเซีย พลัส จำกัด (ASPS) กล่าวในงานเสวนา Economic Update ว่า ASPS มีโอกาสปรับลดประมาณการกำไร (EPS) ของบริษัทจดทะเบียนในปี 64 ลงจากปัจจุบันที่ยู่ในระดับ 71.0 บาทต่อหุ้น (EPS ระยะเวลาปกติในปี 62 อยู่ที่ 88.1 บาทต่อหุ้น) หลังจากมีการปรับลดคาดการณ์อัตราการขยายตัวทางเศรษฐกิจ (GDP) ของประเทศลงจากผลกระทบจองสถานการณ์โควิด-19 และยังมีอีกหลายปัจจัยที่สร้างผลกระทบอยู่ จึงต้องระมัดระวังในการลงทุนค่อนข้างมาก
ล่าสุด ธนาคารแห่งประเทศไทย (ธปท.) ได้ปรับลดประมาณการ GDP ปี 64 ลงเหลือ 0.7% จากเดิม 1.8% และในปี 65 คาดไว้ที่ 3.7% จากเดิม 3.9% โดยประเทศกำลังพัฒนาอย่างไทยและประเทศอื่นๆ ในอาเซียนยังคงได้รับผลกระทบจากสถานการณ์โควิด-19 ซึ่งส่งผลให้นโยบายการเปิดประเทศล่าช้าออกไป และดำเนินกิจกรรมทางเศรษฐกิจต่ำกว่าคาด มีเพียงการใช้จ่ายเงินของภาครัฐและภาคการส่งออกที่ช่วยขับเคลื่อนเศรษฐกิจได้ โดยคาดว่า GDP จะกลับไปเติบโตได้ระดับเดียวกับช่วงสถานการณ์ปกติปี 62 ได้ในช่วงปี 65 เป็นต้นไป
นายเทิดศักดิ์ มองว่ามีโอกาสที่ GDP ของไทยในปี 64 จะเติบโตได้ต่ำกว่าคาดการณ์ที่ 0.7% หากสถานการณ์โควิดเลวร้ายไปกว่านี้ เนื่องจากล่าสุดคณะกรรมการร่วมภาคเอกชน 3 สถาบัน (กกร.) ได้ปรับประมาณการ GDP ลงเหลือติดลบ -0.5 ถึง 0% จากผลกระทบจากสถานการณ์โควิด-19 ที่มีผู้ประมาณการตัวเลขผู้ติดเชื้อรายวันอาจจะสูงถึง 21,000-50,000 ราย และจำเป็นต้องขยายระยะเวลาการใช้มาตรการ Lockdown
พร้อมกันนั้น ภาวะหนี้ครัวเรือนต่อ GDP ปรับตัวสูงขึ้น ปัจจุบันอยู่ที่ 90.6% กดดันให้การจับจ่ายใช้สอยของภาคครัวเรือนจะทำได้ไม่เต็มที่  แม้ว่าจะมีมาตรการกระตุ้นการใช้จ่ายจากภาครัฐออกมา แต่คงเห็นผลไม่มากนัก เนื่องจากมาตรการต่างๆ ที่ยังควบคุมอยู่ในปัจจุบัน ในขณะเดียวกันภาพรวมการชุมนุมประท้วงทางการเมืองเริ่มรุนแรงมากขึ้นเมื่อเทียบกับช่วงก่อนหน้านี้ อาจจะเข้ามากดดันให้ตัวเลข GDP ให้ปรับตัวลดลงอีก
แต่อย่างไรก็ตาม ยังมีความหวังด้านการกระจายการฉีดวัคซีนเพิ่มขึ้นอย่างต่อเนื่อง จะเข้ามาช่วยให้จำนวนผู้ติดเชื้อไวรัสโควิด-19 รายใหม่มห้ปรับตัวลดลงกว่าที่มีการคาดการณ์ได้หรือไม่
ส่วนการประชุมคณะกรรมการนโยบายการเงิน (กนง.) ในครั้งที่ผ่านมามีมติให้คงอัตราดอกเบี้ยนโยบายไว้ตามเดิมที่ 0.50% โดยมีการลงคะแนนเสียงทั้งหมด 6 ราย มี 4 ราย ให้คงอัตราดอกเบี้ยนโยบายไว้ และอีก 2 รายเสนอให้ลดอัตราดอกเบี้ยลง 0.25% ซึ่งเป็นมติที่ไม่เป็นเอกฉันท์ในรอบระยะเวลา 1 ปี 3 เดือน จึงเป็นตัวชี้นำให้เห็นว่ามีโอกาสที่จะปรับอัตราดอกเบี้ยนโยบายลงในช่วงที่เหลือของปีนี้